
Text rozhodnutia
Súd: Krajský súd Bratislava Spisová značka: 22CoE/433/2012 Identifikačné číslo súdneho spisu: 1711217571 Dátum vydania rozhodnutia: 05. 12. 2012 Meno a priezvisko sudcu, VSÚ: JUDr. Jarmila Glončáková ECLI: ECLI:SK:KSBA:2012:1711217571.1 Uznesenie Krajský súd v Bratislave v exekučnej veci oprávneného: T. J., nar.: XX.XX.XXXX, bytom T. č. XXX/XX, J., zastúpená: Mgr. Zuzana Vajdová, advokátka, Westend Tower, Dúbravská cesta č. 2, 841 04 Bratislava, proti povinnému: I. D., nar. XX.XX.XXXX, bytom L. č. X, G., vedenej súdnym exekútorom: Mgr. Marcela Zummerová, so sídlom úradu: Kpt. Nálepku č. 22, 071 01 Michalovce, pre peňažné plnenie vo výške 16.596,96 EUR s príslušenstvom, o odvolaní oprávneného proti uzneseniu Okresného súdu Pezinok zo dňa 25.07.2012, č. k. 8Er/1791/2011, takto r o z h o d o l : Krajský súd v Bratislave uznesenie Okresného súdu Pezinok zo dňa 25.07.2012, č. k. 8Er/1791/2011, p o t v r d z u j e . o d ô v o d n e n i e : Okresný súd Pezinok uznesením zo dňa 25.07.2012, č. k. 8Er/1791/2011, v zmysle ust. § 57 ods. 1, písm. i/ Exekučného poriadku zastavil exekúciu vedenú u súdneho exekútora Mgr. Marcela Zummerová, pod sp.zn. Ex 1266/2011-7. Exekútorovi a ani účastníkom nepriznal náhradu trov konania. Predmetné rozhodnutie súd odôvodnil skutočnosťou, že oprávnená neuhradila súdny poplatok vo výške 16,50 EUR zo žiadosti o udelenie poverenia a to ani napriek výzve súdu zo dňa 21.05.2012. Proti predmetnému uzneseniu podala oprávnená prostredníctvom zástupcu v zákonnej lehote odvolanie, ktoré bolo doručené súdu dňa 09.08.2012. Oprávnená poukázala na skutočnosť, že listom zo dňa 31.05.2012 oznámila súdu, že je na základe uznesenia Okresného súdu Pezinok zo dňa 27.10.2009, č.k. 4Ro/476/2009 oslobodená od súdneho poplatku, pričom trvá na skutočnosti, že predmetné oslobodenie sa vzťahuje na celé konanie, vrátane exekučného konania. Súd však napriek uvedeným skutočnostiam exekúciu zastavil pre nezaplatenie súdneho poplatku. Oprávnená má za to, že uvedeným postupom súdu došlo k porušeniu zákonných práv oprávnenej a šanca na vymoženie jej pohľadávky je vzhľadom na osobu povinného a trestné stíhanie, ktoré sa voči nemu vedie, je veľmi nízka. Navrhla, aby súd po preskúmaní napadnutého rozhodnutia Okresného súdu Pezinok zo dňa 25.07.2012, č. k. 8Er/1791/2011, v zmysle ust. § 221 ods. 2 O.s.p. toto zrušil. Krajský súd v Bratislave, ako odvolací súd podľa § 10 ods. 1 zákona č. 99/1963 Zb. Občiansky súdny poriadok (ďalej len „O.s.p.“), preskúmal napadnuté uznesenie podľa § 212 ods. 1 O.s.p., bez nariadenia pojednávania podľa § 214 ods. 2 O.s.p. a dospel k záveru, že napadnuté uznesenie je vecne správne. Odvolací súd vychádzajúc z obsahu spisového materiálu zistil, že výzvou zo dňa 26.04.2012, č. k. 8Er/1791/2011 súd prvého stupňa uložil povinnej, aby v lehote 10 dní od doručenia výzvy zaplatila súdny poplatok za žiadosť o udelenie poverenia vo výške 16,50 EUR. Povinná prostredníctvom zástupcu podala odpoveď na predmetnú výzvu a poukázala na uznesenie Okresného súdu Pezinok zo dňa 27.10.2009, č.k. 4Ro/476/2009, ktorým bola oslobodená od súdneho poplatku. Súd prvého stupňa povinnej oslobodenie od platenia súdnych poplatkov nepriznal a exekúciu zastavil. Podľa § 138 ods. 1 O.s.p., na návrh môže súd priznať účastníkovi celkom alebo sčasti oslobodenie od súdnych poplatkov, ak to pomery účastníka odôvodňujú a ak nejde o svojvoľné alebo zrejme bezúspešné uplatňovanie alebo bránenie práva. Ak nerozhodne súd inak, vzťahuje sa oslobodenie na celé konanie a má i spätnú účinnosť; poplatky zaplatené pred rozhodnutím o oslobodení sa však nevracajú. Podľa ust. § 57 ods. 1, písm. i/ Exekučného poriadku, súd exekúciu zastaví, ak oprávnený nezaplatí súdny poplatok za vydanie poverenia na vykonanie exekúcie. Podľa položky 13, písm. b) sadzobníka súdnych poplatkov, ktorý tvorí prílohu zákona č. 71/1992 Zb. o súdnych poplatkov a poplatku za výpis z registra trestov, za konanie súdu o námietkach proti exekúcii vykonávanej podľa zákona Národnej rady Slovenskej republiky č. 233/1995 Z. z. o súdnych exekútoroch a exekučnej činnosti (Exekučný poriadok) a o zmene a doplnení ďalších zákonov 6 % z vymáhaného nároku, najmenej 66,- eur, najviac 16.596,50 eur. Zákonom č. 531/2003 Z.z. bol § 2 ods. 1 zákona SNR č. 71/1992 Zb. o súdnych poplatkoch a poplatku za výpis z registra trestov doplnený o písmeno f), podľa ktorého súdny poplatok platí oprávnený v konaní o udelenie poverenia súdnemu exekútorovi. Týmto ustanovením sa skončili výkladové problémy s otázkou poplatníka tohto súdneho poplatku. Odvolací súd poukazuje na skutočnosť, že ide o poplatkovú povinnosť, ktorá vzniká zo zákona oprávnenému a tento je povinný uhradiť poplatok súdnemu exekútorovi. Neobstojí tvrdenie zástupcu oprávnenej, že uznesením Okresného súdu Pezinok zo dňa 27.10.2009, č. k. 4Ro/476/2009, ktorým jej bolo priznané iba oslobodenie od súdneho poplatku za podaný návrh na vydanie platobného rozkazu, bola oprávnená oslobodená povinnosti zaplatiť súdny poplatok za žiadosť o udelenia poverenia, a že predmetné oslobodenie sa vzťahuje na celé konanie, vrátane exekučného konania. Oslobodenie môže súd priznať aj len pre časť konania, napr. len na podanie návrhu, tak ako je to vymedzené v uznesení Okresného súdu Pezinok zo dňa 27.10.2009, č. k. 4Ro/476/2009. Len v prípade ak súd nevymedzí rozsah oslobodenia, vzťahuje sa oslobodenie vždy na celé konanie, a má aj spätnú účinnosť. Odvolací súd poukazuje na ust. § 44 ods. 2 Exekučného poriadku, kde súd preskúma žiadosť o udelenie poverenia na vykonanie exekúcie, návrh na vykonanie exekúcie a exekučný titul. Ak súd nezistí rozpor žiadosti o udelenie poverenia na vykonanie exekúcie alebo návrhu na vykonanie exekúcie alebo exekučného titulu so zákonom, do 15 dní od doručenia žiadosti písomne poverí exekútora, aby vykonal exekúciu, táto lehota neplatí, ak ide o exekučný titul podľa § 41 ods. 2 písm. c) a d). Ak súd zistí rozpor žiadosti alebo návrhu alebo exekučného titulu so zákonom, žiadosť o udelenie poverenia na vykonanie exekúcie uznesením zamietne. Zastavením exekúcie rozumieme procesný úkon (uznesenie) exekučného súdu smerujúci k trvalému upusteniu od vykonávania exekúcie vydaný po zistení neprípustnosti exekúcie, ktorá nastala v dôsledku zákonom predvídaných hmotnoprávnych aj procesnoprávnych skutočností zásadne po vydaní exekučného titulu, výnimočne aj pred jeho vydaním. Účinky zastavenia exekúcie spočívajú v tom, že sa prestanú vykonávať úkony na jej uskutočnenie. Po preskúmaní spisového materiálu, zisteného skutkového a právneho stavu sa odvolací súd plne stotožnil so záverom a právnym vyhodnotením uvedeným v odôvodnení uznesenia prvostupňového súdu, a preto rozhodnutie ako vecne správne podľa § 219 ods. 1 O.s.p. potvrdil. Rozhodnutie bolo prijaté v pomere 3:0. Poučenie: Proti tomuto uzneseniu odvolanie nie je prípustné.

